Maria Ressa

Maria Angelita Ressa (født 2. oktober 1963 i Manila på Filippinene) er en filippinsk journalist, forfatter og sjefredaktør av den filippinske nettavisen Rappler. Hun ble i 2021 tildelt Nobels fredspris. Hun delte prisen med den russiske journalisten Dmitrij Muratov.


== Liv og virke ==


=== Bakgrunn ===
Ressa ble født på Filippinene. Hennes far døde da hun var ett år gammel. Hun vokste opp i Manila til hun var ni år gammel, da familien flyttet til Toms River i New Jersey i USA. Hun avsluttet highschool i 1982.Hun studerte biologi og engelsk ved Princeton University (New Jersey), der hun fikk bachelor i engelsk, med karakteren cum laude. Deretter dro hun med et Fulbright-stipendium for politisk teater tilbake til Manila. Hun fullførte et masterstudium ved University of the Philippines - Diliman, samtidig som hun startet sin journalistiske virksomhet.


=== Journalist ===
Ressa arbeidet for CNN, først i Manila fra 1988 til 1995 og deretter i Jakarta fra 1995 til 2005. Som CNNs ledende undersøkende journalist i Asia spesialiserte hun seg på å undersøke terroristnettverk.Fra 2004 til 2010 ledet Ressa nyhetsavdelingen for det filippinske fjernsyns- og online-konsernet ABS-CBN. Samtidig fortsatt hun sitt arbeid for CNN, og hun skrev også for The Wall Street Journal. I et åpent brev den 11. oktober 2010, meddelte Ressa at hun ikke kom til å forlenge sin seksårskontrakt med ABS-CBN.Hun byttet jobb til Det internasjonale forskningssentrum for politisk vold og terrorisme (ICPVTR) tilknyttet S. Rajaratnam-instituttet for Internasjonale studier ved Nanyang Technological University i Singapore som Writer in Residence.
Hun har skrevet to bøker om terrorismens vekst i Sørøst-Asia: Seeds of Terror: An Eyewitness Account of Al-Qaidas Newest Center (2011) og From Bin Laden to Facebook 10 Days of Abduction, 10 Years of Terrorism (2013). Hun har også skrevet om Bojinka-planen, som ble avverget på Filippinene. Planen gikk ut på selvmordsattentat mot pave Johannes Paul II under hans Manilabesøk i 1995, tett etterfulgt av selvmordsbombing av elleve interkontinentale passasjerfly over Stillehavet.Hun etablerte nettavisen Rappler i 2012. Nettavisen startet som en Facebook-side i august 2011 under navnet MovePH. Den ble fra 1. januar 2012 en selvstendig webside. Nettstedet er siden blitt en vesentlig nyhetsportal på Filippinene og har mottatt flere lokale og internasjonale priser.Ressa er en av 25 medlemmer av Information and Democracy Commission, som ble lansert i 2018 av Journalister uten grenser.I 2020 ble hun dømt for «cyberlibel» (bakvaskelse på internett) rettet mot den filippinske regjering under Philippine Anti-Cybercrime law. Dette utløste protester fra menneskerettighetsgrupper og journalister som mente dommen innebar et angrep på pressefriheten.


=== Nobels fredspris ===
Ressa ble nominert til Nobels fredspris for 2021 av Jonas Gahr Støre. Ressa og Muratov ble tildelt prisen med begrunnelsen «for their efforts to safeguard freedom of expression, which is a precondition for democracy and lasting peace».


== Bokutgivelser ==
Seeds of Terror: An Eyewitness Account of Al-Qaidas Newest Center (Free Press 2011) ISBN 9781451636345
From Bin Laden to Facebook: 10 Days of Abduction, 10 Years of Terrorism (ICP 2013) ISBN 9781908979537


== Priser og hedersbevisninger ==
1999 - Asian Television Awards for Indonesia 
2002 - National Headliner Award for Investigative Journalism 
2004 - Honorable mention sammen med Ken Shiffman fra Overseas Press Club for CNN Presents dokumentar «Seeds of Terror». 
2007 - The Outstanding Women in the Nation’s Service (TOWNS) (Philippines). 
2015 - «Prisen Excellence In Broadcasting Lifetime Achievement» ved den 29. PMPC Star Awards for Television.
2016 - Ressa var omtalt som en av de åtte mest innflytelsesrike kvinnelige ledere på Filippinene av jobbrekrutteringssiten Kalibrr.
2017 - 2017 Democracy Award fra National Democratic Institute (NDI). Hedersbevisningen gikk til Rappler. Ressa representerte Rappler i Washington, DC ved NDIs årlige middag for demokratiet hvor aftenens emne var Disinformasjon vs. Demokrati: kampen for fakta.
2018 - Golden Pen of Freedom fra World Association of Newspapers and News Publishers (WAN-IFRA). 
2018 - Inngår i «The Guardians», en gruppe journalister som utnevnes som Time Person of the Year 2018, for deres kamp i krigen mot sannheten.  Ressa er den andre filippinske kvinne som får tittelen etter den tidligere president Corazon Aquino i 1986.
2019 - Utnevnt av Time som en av de 100 mest innflytelsesrike mennesker i verden. 
2019 - Columbia Journalism Award fra Columbia University Graduate School of Journalism, skolens høyeste heder, for dybden og kvaliteten av sitt arbeide, og for sitt mot og utholdenhet på området. 
2019 - Shorenstein Journalism Award fra Stanford University 
2019 - «Tribute Honour» fra Canadian Journalism Foundation (CJF), som anerkjenner en journalist som har hatt innflytelse på den internasjonale scene. 
2019 - Utnevnt av BBC i BBC 100 Kvinner 2019. 


== Referanser ==


== Eksterne lenker ==
Rappler